બળાત્કાર અથવા બલાત્કાર એટલે બળજબરી. જોરજુલમ, સ્ત્રી પર અત્યાચાર. આ તો અર્થ છે શબ્દકોશનો. બળાત્કારનો લોકઅર્થ છે સ્ત્રી સાથે બળજબરીથી શારીરિક સંબંધ બાંધવો. શરીરના બળનો ઉપયોગ કરીને તેના પર હિંસક પશુની જેમ તૂટી પડવું. બળાત્કાર એ સનાતન અને વૈશ્વિક સમસ્યા છે. સદીઓથી સ્ત્રી પુરુષના બળાત્કારનો ભોગ બનતી આવી છે. તેનાં કારણો અનેક છે, પણ નિરાકરણ દેખાતું નથી. રોજ સૂરજ ઊગે છે અને આ પૃથ્વી પર અનેક સ્ત્રીઓ બળાત્કારનો ભોગ બને છે. દેશ વિકસિત હોય કે પછાત, પુરુષ શિક્ષિત હોય કે અભણ, સ્ત્રી પર સતત બળાત્કારો થતા જ રહ્યા છે. બળાત્કાર પુરૂષની કાળી બાજુને રજૂ કરે છે. શારીરિક રીતે કુદરતે એવી સ્થિતિ સર્જી છે કે બળાત્કાર સ્ત્રી ના કરી શકે, પુરુષ જ કરી શકે. માત્ર શારીરિક જ નહીં, (મોટાભાગે) પુરુષની જ માનસિકતા બળાત્કારની હોય છે. બળાત્કાર એ પુરુષનો આગવો અને અબાધિત ગુનો છે.